Anne Baastrup (SF), 2001-10-23:
Men nok om det.
Jeg vil starte med et hjertesuk: Jeg er efterhånden træt af, at Venstre har sådan en stor kasse med beslutningsforslag, som man hiver frem, og så smider man dem på bordet uden overhovedet at læse dem igennem.
Det er anden gang, vi nu står her og skal behandle et lovforslag, som under ingen omstændigheder er blevet læst igennem, og hvor man end ikke har gidet forholde sig til den lovgivningsændring, der er sket, siden vi sidst behandlede det.
Jeg har også et andet hjertesuk, og det er: Hvorfor har Venstre det menneskesyn, at man kun har ét mål, når det drejer sig om kriminelle, nemlig at ødelægge de mennesker.
Endnu et hjertesuk: Hvorfor ønsker Venstre ud over at ødelægge de mennesker, der har begået en kriminalitet,
også at tage børnene med?
Og der er det så, at jeg synes, at det her beslutningsforslag er relativt ubehageligt.
Da Venstre besluttede sig for at komme med det her forslag, var det på baggrund af en undersøgelse foretaget af Socialforskningsinstituttet, hvor man fik påvist, at børn tog meget alvorlig skade på forskellig vis, når deres forældre var indsat og barnet ikke kunne få kontakt med sin far eller sin mor på et tidspunkt, hvor det havde brug for det.
Man ændrede på reglerne, som justitsministeren beskrev, man gav dem ikke mere fri, men man gav dem bare mulighed for bedre at vælge.
Hvad er Venstres reaktion?
Det er, at forældrene er selv ude om det, de skal ikke have lov til at deltage i fødselsdage, de skal ikke have lov til at få udgang på et tidspunkt, hvor det er første skoledag.
Det er Venstres menneskesyn.
Jeg synes efterhånden, at Venstre burde begynde at overveje, hvad det var for et menneskesyn, der lå, da Venstre oprindelig blev dannet tilbage i slutningen af 1800-tallet.
Det, jeg har læst her i efterårsferien, var i hvert fald nogle andre synspunkter end dem, Venstre står for i dag.
SF ønsker, at afsoningen skal bruges til at undgå fremtidig kriminalitet og fremtidige ofre.
Det er for os at se vigtigt i den forbindelse, at de indsatte visiteres mere præcist, så man kan tilbyde
individuel behandling: behandling for stofmisbrug, behandling for alkoholmisbrug, behandling, der sikrer, at de indsatte kan fastholde deres netværk.
Det er ikke SF's opfattelse, at folk af genetiske grunde placeres i en kriminel situation.
Det er andre ting, der er medvirkende.
Hvis man mister sit sociale netværk, hvis man mister sin familie, så mister man også chancen for at komme ud af kriminalitet, og vi risikerer nye ofre for kriminalitet.
Jeg er opmærksom på, at Det Konservative Folkeparti nu er begyndt at komme med nyt, og det er ikke det indlæg, som Det Konservative Folkepartis ordfører kom med nu, men på Det Konservative Folkepartis sommergruppemøde hørte jeg, at man ønskede mere behandling til narkomaner i fængslerne.
Jeg så meget gerne, at man udvidede ønsket om at komme med konkret individuel behandling af folk, der begår kriminalitet, til at rette sig også mod dem, der ikke har noget misbrug, men simpelt hen bare har behov for at passe på det meget spinkle sociale familiemæssige netværk, der måtte være der.
Her synes vi, at den kammer over for Det Konservative Folkeparti.
Jeg er fuldstændig klar over, at De Konservative ikke stemmer for det her forslag, men en lidt mere nuanceret sammenhængende kriminalforsorgspolitik kunne være ønskelig.
Der skal ikke herske tvivl om, at SF afviser det her forslag, men vi vil meget gerne have en grundlæggende diskussion, også med Venstre, om, hvad det egentlig er, Venstre ønsker omkring kriminalforsorgens arbejde.
Venstre deltager i kriminalforsorgsforliget, men jeg har aldrig nogen sinde hørt, at Venstre er kommet med nogen bud, som bare er rimelig gennemtænkte, eller som bare inddrager den nye ændring, der er sket inden for kriminalforsorgen.
Intet!
Det synes jeg havde været passende.
Derom er der ingen tvivl.
At Venstre har den holdning, det skuffer mig.
At De Konservative har droppet deres sommergruppebeslutning, det skuffer mig.
Vi stemmer imod.